Alfa program: húszmillió Hatvanba
Öt település hat múzeumi programja részesül összesen 166,4 millió forint támogatásban idén az Emberi Erőforrások Minisztériuma (Emmi) Alfa programja keretében.
Az önkormányzati fenntartású múzeumi intézmények támogatását szolgáló Alfa programra 2012-ben kilenc pályázat érkezett, ezek közül a tárca hatot talált támogatásra érdemesnek – mondta el hétfőn Budapesten az Emmi kultúráért felelős államtitkára sajtótájékoztatón.

L. Simon László közölte, hogy szinte mindegyik pályázó jelentős összeget kap kiállításai megújítására, új kiállítások megvalósítására vagy előkészítésére. Az Óbudai Múzeum – Goldberger Textilipari Gyűjtemény 60 millió, a Budapesti Történeti Múzeum 40 millió, a hódmezővásárhelyi Tornyai János Múzeum – Alföldi Galéria 27 millió, a hatvani Hatvany Közérdekű Muzeális Gyűjtemény 20,4 millió, a Tatabányai Múzeum 18 millió, a Cigándi Falumúzeum pedig 1 millió forintot nyert el.

L. Simon László megjegyezte: ezúttal a szokásosnál kevesebb pályázat érkezett, mert a 2011 végéig megyei önkormányzati fenntartású múzeumok ebben az esztendőben ideiglenesen állami fenntartásban működnek, így nem vehettek részt az Alfa programban. A jövő évi kiírás azonban nekik is szól majd – fűzte hozzá, utalva arra, hogy ezek a múzeumi egységek 2013. január 1-től települési önkormányzati fenntartásba kerülnek. Remélhetőleg a felálló új rendszerben az ideinél is jelentősebb összegre pályázhatnak a múzeumok; a tárca tervei szerint az Alfa programra 2013-ban mintegy 300 millió forint fog jutni – jegyezte meg L. Simon László.

Címkék

bemutatók

hatvan

kiállítások